Entreprenør-virksomheden Per Aarsleff A/S med hovedsæde i Aarhus får megaordre på 3,7 milliarder kroner på Femern-projekt, der skal forbinde Tyskland og Danmark

Annonce

Entreprenør-virksomheden Per Aarsleff A/S, der lige nu bygger sit nye hovedsæde ved Genvejen i Hasselager og er blevet Danmarks største entreprenør, har fået en ny ordre på intet mindre end 3,7 milliarder kroner. Aarsleff bliver én af hovedentreprenørerne på Femern-forbindelse, der skal bygges mellem Tyskland og Danmark.

Adm. direktør Ebbe Malte Iversen glæder sig på vegne af de medarbejdere, der i Per Aarsleff A/S har kæmpet for at få kontrakten på Femern-forbindelsen i hus. Foto: Kim Haugaard

»Det er jo en glædens dag for direktøren, at vi nu er gået fra at være foretrukket til at være reelt udvalgt og have fået underskriften på plads,« siger adm. direktør i Aarsleff, Ebbe Malte Iversen, til dagbladet Børsen.

Han blev tidligere i år valgt som organisationen Erhverv Aarhus' erhvervsleder sidste år.

Aarsleff er en del af konsortiet Femern Link Contractors og underskriften blev sat i forbindelse med en samlet kontrakt på næsten 26 mia. kroner i konsortiet.

»Samtidig er det også et rigtigt stort skulderklap til alle de folk, der har arbejdet hårdt i årevis for at få det her til at lykkes, at de nu kan se, at det er på plads,« siger direktøren til Børsen.

Aftalen er betinget af, at alle godkendelser fra myndigheder falder på plads. Kontrakten løber indtil udgangen af 2019.